Christian H. Hansen (DF), 2008-04-17:
Man kunne jo sige, at hvis det her forslag var min tegnebog, så ville jeg være glad, for det er en ordentlig moppedreng.
Alle elementer er nogle vigtige elementer, som berører utrolig mange grupper.
Så skal jeg også lige sige, at når jeg står her, er det i stedet for vores handicapordfører, fru Tina Petersen, så jeg siger de bemærkninger, hun havde til forslaget.
Nu er vi i samme parti, så vi er nogenlunde enige om de bemærkninger, vil jeg så sige.
Det er jo i sig selv en god ting.
Det her med særlige dagtilbud og godkendelse af forældres udførelse af hjælp i hjemmet er jo en udmøntning, kan man sige, af Dansk Folkepartis B 20, som det også fremgår lidt af lovforslaget.
I beretningen er der en omfattende politisk holdning, altså bemærkninger, fra samtlige politiske partier om, hvordan vi ønsker en lov skal se ud til disse forældre, som ønsker at træne og undervise deres børn efter en alternativ metode.
Så kan spørgsmålet fra Dansk Folkeparti være, om ministeren nu også har taget det nødvendige hensyn til den fælles beretning og også til høringssvarene.
Når jeg nu nævner ordet hensyn, er det, fordi der er en tvivl om enkelte elementer i lovforslaget.
De elementer vil jeg spørge ind til, og så forventer jeg, at ministeren allerede nu vil svare på dem.
Der vil jeg sige, at der er jeg måske så lidt mildere og siger, at vi også kan tage noget af det under udvalgsbehandlingen og så få en skriftlig besvarelse af det.
Både i B 20 og i den fælles beretning kræver man, at alle metoder permanentgøres, og at alle alternative træningsmetoder sidestilles, altså at ministeren ikke udelukker nogen metoder, men at forældrene frit kan vælge.
Vil det ske?
Vil ministeren bekræfte, at det er sådan, forslaget skal forstås, og vil ministeren her forklare, hvad hun mener med at revidere ordningen?
Er det, fordi ministeren er meget i tvivl, om det her nu er godt, eller har man planer om at ændre det?
De spørgsmål, som er stillet sammen med andre, vil også blive stillet, som jeg sagde, til udvalget, altså under udvalgsbehandlingen, og så vil vi gerne i Dansk Folkeparti have, at man får kigget på dem.
Med hensyn til borgerstyret personlig assistance, som også er en del af forslaget, kan Dansk Folkeparti også tilslutte sig det.
Til forslaget om tolkning, som har til formål at sikre personer med et hørehandicap ret til tolkning ved sociale aktiviteter med op til 50 timer årligt - dog kan i særlige tilfælde bevilges flere timer til en tolk - samt at man nu vil dække udgifterne ved tolkens deltagelse i sociale aktiviteter med et beløb på op til 500 kr. årligt, vil jeg gerne sige, at i Dansk Folkeparti kunne vi godt tænke os, at vi venter lidt med den her tolkedel og måske først får set på de bemærkninger, der kommer forskellige steder fra, og så kunne man lade det gå ud og få det bearbejdet ordentligt og lade det blive et særskilt forslag, når vi kommer til næste samling.
Det kunne være et ønske fra os.
Jeg siger ikke, at der bliver flertal for det, men det kunne man jo så håbe.
En styrket indsats over for kvinder og børn på krisecentre synes vi er et meget vigtigt element.
Der skal ikke herske nogen tvivl om, at det forslag vil hjælpe kvinder og børn, som er i kontakt med krisecentrene.
I forslaget forpligter man kommunerne til at yde rådgivning til både kvinder og børn ved fraflytning fra et krisecenter, altså igennem noget familierådgivning, og det tror vi er rigtig, rigtig godt.
Så må jeg sige, at den meget aktive ordfører, vi har i Dansk Folkeparti, fru Tina Petersen, jo har skrevet en utrolig lang tale, men jeg kan se på knapperne, at jeg ikke kan få lov til at sige det hele, men vi støtter altså elementerne i lovforslaget.